Pta-straatname: Tshwane gaan appelleerDie Tshwane-metroraad gaan appèl aanteken teen die hooggeregshof in Pretoria se beslissing dat die stad se ou straatname weer op straatnaamborde aangebring moet word. Kgosientso Ramokgopa, uitvoerende burgemeester, sê die uitspraak grens aan die vertrapping van die skeiding van magte aangesien dit die stad basies verbied om sy eie raadbesluite toe te pas. Hy sê die raad het in 2012 ŉ besluit geneem dat die tweeledige naamborde vir ŉ tydperk van ses maande op sou wees waarna slegs die nuwe name vertoon sou word. Regter Bill Prinsloo het Vrydag ŉ interdik aan AfriForum toegestaan waarvolgens die Tshwane-metroraad verhoed word om die ou straatname van straatnaamborde te verwyder en waarvolgens die ou name wat reeds van die borde verwyder is, teruggeplaas moet word. AfriForum het die aansoek gebring hangende ŉ hersieningsaansoek rakende die verandering van die straatname. Die metroraad het in Maart 2012 besluit om 27 straatname in Pretoria te verander. Nuwe straatnaamborde is kort hierna aangebring met die nuwe straatname sowel as die ou name op die borde, waardeur ŉ rooi streep getrek is. Die Tshwane-metroraad het egter vroeër die maand die ou name begin afhaal